
    Quaranta-tres dies


    


    


    


    Juls

    Vaig estar una bona estona amb aquell tros de cartolina de color salmó entre les mans. Aquella notícia havia provocat que la boca se m’obrís de bat a bat durant uns quants segons. He de confessar que bastants.


    Tots els qui coneixíem la Lili i el Pau sabíem que tard o d’hora passarien per l’altar, però mai no hauria pensat que ho farien d’aquella manera, quasi en secret, sense dir ni piu. Com havia pogut aguantar la Lili tot aquell temps sense dir-nos-en res? Evidentment, jo no n’hauria estat capaç. Evidentment...


    La invitació anava acompanyada d’un plànol de Begur amb els llocs que serien importants per a aquell dia marcats. I un altre de les carreteres i maneres d’arribar-hi des de diferents indrets de Catalunya. En veure el dibuix tan detallat i familiar d’aquell poble, vaig notar una punxada al cor. La vaig ignorar, no volia que el meu cervell comencés a gratar en el magatzem records que ja tenia oblidats.


    No vaig poder reprimir l’instint primari d’agafar el mòbil i començar a moure el dit amb impaciència.


    


    JULS


    De debò?


    


    SÍLVIA


    De debò, què?


    


    JULS


    Acabo de rebre una invitació


    


    SÍLVIA


    Una invitació de boda?


    


    JULS


    Que cabrona, la Lili!


    


    SÍLVIA


    Hahaha


    


    JULS


    Lili!!! Lili!!!


    


    (Lili està escrivint...).


    


    LILI


    Què passa?


    


    JULS


    Collons, Lili!


    


    LILI


    Què? Què coi passa?


    


    JULS


    Estàs de conya, no?


    Què esperaves per dir-nos-ho?


    


    SÍLVIA


    Moltes felicitats, Lili! Felicita-la, Juls!


    


    JULS


    Enhorabona, Lili!


    


    LILI


    Hahaha. Era una sorpresa


    


    JULS


    És clar, una sorpresa.


    Doncs no haver dit res, dona,


    i ens feies senyals de fum


    des de Begur el mateix dia de la boda


    


    LILI


    Hahaha. Que bèstia!


    


    JULS


    Bèstia, jo?


    Lili, falten quaranta-tres dies


    per al casament!


    


    SÍLVIA


    Veig que els has comptat.


    Típic de tu. És temps de sobres


    


    JULS


    Si pretens anar en pilotes, sí...


    


    SÍLVIA


    Hahaha. Que exagerada!


    


    JULS


    D’exagerada res.


    Que ara em toca el calvari


    d’embotir-me els pits en un d’aquells


    vestits tan còmodes i discrets


    


    SÍLVIA


    Hahaha


    


    LILI


    Serà una boda informal, no et preocupis.


    I canviant de tema... Us volia proposar una cosa


    


    JULS


    Dispara!


    


    LILI


    He pensat que com a comiat de soltera m’agradaria que...


    


    La Lili va parar d’escriure. Allò equivalia a un silenci incòmode. Un d’aquells silencis que amaguen alguna cosa que saps que no t’agradarà escoltar. Era por de la nostra reacció? De la nostra resposta? Entre totes tres hi havia prou confiança per deixar anar qualsevol mena de bomba.


    


    SÍLVIA


    Què?!


    


    JULS


    Collons, quin misteri!


    


    LILI


    Fa anys que no veniu a Begur.


    Em faria molta il·lusió que vinguéssiu


    de vacances uns dies abans de la boda.


    Com en els vells temps


    


    SÍLVIA


    Em sembla una idea collonuda!


    


    JULS


    Uf!


    


    SÍLVIA


    Uf?


    


    JULS


    Sí. Uf!


    


    LILI


    Traducció?


    


    JULS


    Tinc molta feina i poc temps.


    Ja sabeu que sempre tinc molta


    pressió a la revista


    


    SÍLVIA


    La pressió te la imposes tu.


    Que ja ens coneixem!


    


    LILI


    En aquesta vida no tot és treballar, Juls.


    També s’ha de gaudir


    


    JULS


    Ja ho faig.


    Marxo amb el Leo de vacances


    una setmana a Londres


    


    SÍLVIA


    I?


    


    JULS


    Doncs que ja gaudeixo


    de la vida


    


    


    SÍLVIA


    D’això en dius gaudir?


    Ballar, pintar, cantar, viatjar, follar,


    menjar xocolata, llegir,


    qualsevol tipus d’oci... això és gaudir!


    


    LILI


    Hahaha


    


    JULS


    No puc agafar-me una altra setmana de vacances!


    


    LILI


    No pots o no vols?


    


    JULS


    No puc!


    


    SÍLVIA


    Encara et cou aquella ferida


    


    JULS


    I una merda!


    


    LILI


    Doncs aleshores... què me’n dius, Juls?


    


    Una altra punxada al cor. Vaig haver de deixar el mòbil damunt de la taula i seure al sofà. De sobte, van aparèixer davant dels meus ulls un munt d’imatges oblidades. O almenys això era el que jo creia. No eren records que fessin mal ni que activessin el centre del fàstic en el meu sistema límbic, simplement eren records en què la protagonista no era jo, era una altra Juls. I no volia pensar-hi. D’allò ja feia molt de temps. Havien canviat massa coses des d’aquell estiu: els meus pits, el meu grau de maduresa mental, la meva professió i sobretot... jo.


    —Merda! Això era el que no volia que passés! —vaig cridar.


    El Leo va sentir aquell crit queixós i va treure el cap al menjador.


    —Què passa, Juls?


    —Res, no passa res. Estava pensant en veu alta.


    Vaig agafar la invitació i la vaig acostar al Leo perquè hi donés un cop d’ull.


    —Ostres! Ja no sabia si farien el pas o no —va dir ell—. Somriu, Juls, que aquest estiu anirem de boda.


    —Que bé! —vaig exclamar jo amb una efusió visiblement falsa.


    —Què et passa? Que no te n’alegres? Era una cosa totalment previsible.


    —Sí, sí. Ho sé. Però la Lili ens ha demanat que anem a Begur a passar uns dies amb ella abans de la boda com a comiat de soltera.


    —Genial! Podeu quedar-vos a l’apartament dels teus pares.


    —Sí, però tinc molta feina, Leo. Ja ho saps.


    —Treballa allà. Tu tens la sort de poder fer-ho des de qualsevol racó del món.


    Aquella proposta del Leo va ser com una bufetada de realitat en tota regla. Em vaig adonar que la meva justificació de la feina era tan sols una excusa. Però per què havia de posar excuses davant de les meves amigues? O encara pitjor, per què me les posava a mi mateixa? Sabia perfectament la resposta: no volia remenar tota la merda que portava dins de la meva motxilla emocional. No volia anar a Begur. Em feia por el que sentiria només posar un peu en aquelles platges, en aquells carrers, en aquells penya-segats... Dolor, nostàlgia, ràbia... Una muntanya russa de sensacions i emocions que em farien tornar anys enrere i retrobar-me amb una Juls a la qual no sabia si estava preparada per mirar als ulls.


    La professió i la feina eren molt importants per a mi, inclús diria que eren el més important. Durant molts anys havia renunciat a moltes coses i n’havia sacrificat moltes d’altres en nom de la carrera professional. I potser havia arribat el moment de rebaixar una mica l’autoexigència i mirar cap a dins. Fer un viatge al meu interior més profund. En psicologia en diuen fer introspecció personal.


    A més, tal com deia el Leo, jo tenia el luxe de poder treballar des de qualsevol indret, per allunyat que fos. Així que tampoc caldria afluixar gaire la pressió que jo mateixa m’autoimposava per assolir els meus objectius professionals.


    Què podia passar? Només eren unes vacances amb les meves amigues. Una setmana no em canviaria la vida. Així que vaig fer un cop de cap. Amb un parell d’ovaris! Sí senyora!


    


    JULS


    Compteu amb mi

    Orxata a les venes


    


    


    


    Juls


    


    Addicta a la feina. Així em descrivia tothom qui em coneixia mínimament bé. Jo discrepava d’aquell apel·latiu: més que addicta era una enamorada de la meva feina. Escrivia una columna setmanal en una revista femenina. Disposava d’una plataforma ideal per donar veu a totes les dones, a les pors, a les inseguretats, als drets... a la nostra realitat. Hi plasmava temes com l’amistat, el sexe, la maternitat, les desigualtats o qualsevol altre aspecte de la nostra vida que mereixés ser posat damunt la taula.


    Feia més de deu anys que havia acabat la carrera de Periodisme i uns quatre que m’havia guanyat el dret de gaudir-ne a través de «Mira’t al mirall». Aquells articles em responien a crits que el meu esforç i la meva dedicació valien la pena. Em sentia valorada. Era com si la frase «el treball dignifica les per­sones» estigués tatuada en la substància grisa del meu cervell.


    També parlaven de mi els meus trenta-dos anys, una llarga cabellera morena i arrissada i una inclinació per la ironia i el sarcasme que m’havia comportat més d’un problema, ja que l’orgull mal entès que em traspuava la pell no m’havia permès demanar perdó gaires vegades.


    Havia matinat per poder acabar i entregar l’article que s’ha­via de publicar aquella setmana i poder marxar a Begur sense el cap embotit. Ja feia unes quantes hores que escrivia quan em va sonar el mòbil.


    


    SÍLVIA


    Ep, Juls! Estàs preparada?


    


    Juls. No recordava des de quan em deien Juls. Dono fe que al meu DNI hi posa Júlia, així que aquell devia ser el meu nom, però tothom se n’havia oblidat, perquè juraria que des del moment que vaig posar un peu a la vida ningú no l’havia pronunciat. De fet, no em reconeixeria amb cap altre nom.


    


    JULS


    Preparada per?


    


    SÍLVIA


    Per fer un viatge al passat


    


    JULS


    Estàs sonada


    


    SÍLVIA


    Fa més de deu anys que no vas a Begur


    


    JULS


    I?


    


    SÍLVIA


    Estàs preparada per veure’l?


    


    JULS


    Ja fa molt de temps d’allò.


    Et penses que tinc un trauma o què?


    Que hem madurat...


    


    SÍLVIA


    Madurat? Tu no gaire


    


    JULS


    Que porca!


    Algunes hem madurat


    més que altres


    


    SÍLVIA


    Qui és ara la porca?


    


    JULS


    Hahaha. La veritat és que no


    hi he pensat...


    


    SÍLVIA


    I una merda! No m’ho crec.


    A qui vols enganyar, Juls?


    


    JULS


    Doncs ja t’ho pots creure


    


    SÍLVIA


    Per què et costa tant parlar


    dels teus sentiments?


    


    JULS


    Perquè soc així!


    Va, et deixo que he quedat amb el Leo,


    i encara he d’organitzar-ho tot per marxar


    


    SÍLVIA


    Encara no t’has decidit a deixar el sosset?


    


    JULS


    Que pesadeta que ets!


    


    SÍLVIA


    Però si té orxata a les venes!


    Tu necessites un home que et doni


    més marxa


    


    JULS


    Més marxa? Estàs fatal! Com es


    nota que fa poc que t’has separat


    


    SÍLVIA


    Això no hi té res a veure. Sempre


    he tingut la mateixa opinió del Leo


    


    JULS


    Doncs gràcies per compartir-la amb mi després


    de tres anys d’estar amb ell


    


    SÍLVIA


    Ostres, Juls!


    Em pensava que ja te n’hauries adonat.


    No sé què et lliga a aquest paio


    


    JULS


    Que l’estimo! Què més vols?


    


    SÍLVIA


    Uf! Et podria fer una dissertació


    sobre això, però només et preguntaré: n’estàs segura?


    


    JULS


    Què vols dir?


    


    SÍLVIA


    El que sents és amor?


    


    JULS


    És clar que sí!


    


    SÍLVIA


    Aleshores ja callo!


    


    JULS


    Collons, nena! Ja era hora!


    A tot arreu has de manar?


    


    SÍLVIA


    És que això es porta a la sang


    


    JULS


    Hahaha. Fins demà, jefa


    


    La Sílvia era directora d’una residència de salut mental a Barcelona. És una feina dura però molt agraïda per la part emocional. Havia lluitat de valent dins l’empresa per optar a aquell càrrec i el desenvolupava a la perfecció. Era una persona forta, enèrgica i manaire, trets que la convertien en una bona cap. Tenia fusta de líder i li encantava ser-ho, però de vegades la deformació professional la feia exercir fora de les quatre parets de la seva trinxera.


    Després d’enviar l’article acabat a l’editora de la revista, vaig tancar el portàtil, em vaig deixar anar els cabells, que duia lligats amb un llapis en una espècie de monyo improvisat, i vaig agafar la bossa. Havia quedat amb el Leo. Ens havíem de trobar a la plaça del Vi, a quatre passes del meu pis. Encara era d’hora, així que vaig pensar a apropar-me a la seva oficina, que estava a tocar de la plaça.


    El Leo dirigia la sucursal d’un banc de Girona. Estava encantat amb aquell càrrec i en presumia sovint. Si soc sincera, diria que massa sovint. Però també havia de reconèixer que en allò ens assemblàvem. No ho podíem evitar. De fet, ens assemblàvem en tantes coses que, entre nosaltres, ja no hi havia lloc per a la sorpresa. I en realitat això em proporcionava una certa calma i seguretat.


    Vaig entrar a l’oficina. Hi havia una cua considerable de persones esperant que la Maria les atengués. La seva cara, les gotes de suor que li lliscaven a dojo pel front i les ulleres mig tortes sense possibilitat de redreçar-les proclamaven a crits la necessitat que algú li donés un cop de mà i la salvés. No es va adonar de la meva presència perquè no tenia temps ni per aixecar el cap, ni tan sols per moure els ulls ni un mil·límetre.


    L’Ariadna, una altra companya, no estava asseguda a la seva taula. Vaig pensar que potser havia sortit un moment a fer algun encàrrec o que era al lavabo, així que vaig optar per anar directament cap al despatx del Leo. Vaig picar a la porta i sense esperar cap resposta hi vaig entrar.


    Vaig obrir la porta amb ímpetu, moguda per l’eufòria que m’acompanyava des de feia uns dies. Em vaig aturar en sec. La bossa em va caure a terra. El crit que la meva gola volia projectar no era humà però, gràcies a Déu, em vaig posar les mans a la boca per aturar-lo.


    Mil frases se’m van il·luminar de manera intermitent en vermell dins el cervell: «No puc creure que això m’estigui passant a mi!», «cabronàs!», «quin fàstic!», «malparit!»...


    Un llarg etcètera d’insults formaven el repertori de pensaments que m’havien assaltat en contemplar la imatge crua que tenia al davant. M’havia equivocat de mig a mig: el Leo encara tenia la capacitat de sorprendre’m.

    Uau!


    


    


    


    Quim


    


    Em quedava poc més d’una setmana de llibertat total. En breu hauria de tornar a la rutina insípida i coneguda, fet que em posava els pèls de punta. Vaig mirar aquelles estovalles blaves que conformaven l’horitzó, el meu horitzó preferit: un tros de mar immens que esdevenia la meva font d’oxigen. L’aire que jo respirava provenia d’aquella manta de gotes d’aigua.


    Vaig fer tres inhalacions profundes, vaig agafar la taula de surf i vaig córrer cap a la vida. Aquell dia la mar estava perfecta per ballar-hi.


    Al damunt d’aquell trosset de fusta m’oblidava de tot, era el lloc ideal per aturar el mecanisme incansable del meu cervell, era el meu descans, la meva font d’energia, el botó de reset. Quan agafava aquelles onades experimentava el millor dels orgasmes possibles (i n’havia tingut molts lluny del mar).


    Vaig estar una bona estona fent surf; agafava onades de tot tipus i mides. Vaig tornar a connectar amb mi mateix. Un cop carregada la meva bateria vital, vaig anar cap a La Salvatge, hi vaig deixar la taula i em vaig treure el vestit de neoprè. Em vaig dirigir de nou cap a la platja, on ja m’esperava el Dani.


    —Ep, nen! —el vaig saludar xocant la mà mentre seia a la sorra, al seu costat.


    —Hola, Quim! Avui hem gaudit de les millors onades, eh!


    —Brutal! Avui ha estat brutal!


    —T’agraeixo enormement que em fiquessis dins d’aquest món. L’adrenalina que genero aquí sobre —va dir el Dani assenyalant la seva taula de surf— és inexplicable.


    —Ja t’ho vaig dir. Et poses a prova, desconnectes de tot el que t’envolta, et concentres en un únic objectiu i treus una força mental que no saps ni d’on coi ve. El que se sent és indescriptible.


    —Sí. Mai no hauria pensat que diria això però... ni follant havia sentit res semblant.


    —Ahà! Tu ho has dit! A mi em passa el mateix, i això que follar m’encanta.


    El Dani va esclafir a riure.


    —Aviat hauràs de tornar a la consulta, no? —em va preguntar.


    —Sí, tot s’acaba... —vaig respondre abaixant la mirada.


    —Per què no fas un cop de cap i t’hi dediques seriosament? Ets un monitor de puta mare.


    —Ni de conya! Ja m’agradaria! Però no sé com m’aniria i jo necessito un sou per viure, igual que tu!


    Em vaig remoure en la meva postura i em vaig recollir els cabells en una cua en un intent per calmar els nervis que em provocava aquella conversa.


    —Qui no s’arrisca no pisca —va afegir.


    —I per què no t’arrisques tu, que estàs fins als pebrots de fer de comercial per tot Catalunya? —li vaig etzibar.


    —Touché.


    Vam estar uns minuts en silenci, un silenci que es va tornar incòmode i que vaig decidir trencar.


    —Anem a fer una birra a L’Art? —vaig proposar, conciliador.


    —Fet!


    Ens vam aixecar enfonsant els peus en aquella sorra calenta, el Dani va agafar la seva taula de surf i vam anar a buscar els cotxes. Un cop aparcats ens vam endinsar entre els carrerons de Begur fins a arribar a la plaça de la Vila. Vam seure a la terrassa d’aquell bar emblemàtic del poble. De seguida va aparèixer el Pau amb el seu somriure característic portant dues mitjanes en una safata platejada.


    —Què, ja heu acabat de cavalcar onades? —va disparar mo­fant-se de nosaltres.


    —Doncs encara que te’n fotis, és una metàfora perfecta —vaig respondre—; dues ànimes lliures i valentes cavalcant unes eugues rebels i salvatges que corren desbocades i que acaben obedients i silencioses.


    —Collons, Quim! T’has tornat poeta? —va deixar anar el Pau.


    —Doncs a mi m’ha agradat —va afegir el Dani.


    En aquell moment va arribar el Blai. Va enretirar una cadira i es va asseure al meu costat.


    —Hola, gent!


    —Hola, guapo! —va exclamar la Lili, que acabava de fer acte de presència a la terrassa amb una mitjana a la mà.


    —Hola, cervellet! Ja recordaves el camí fins aquí? —vaig deixar anar.


    —Ha, ha, ha. Que graciós que ets, profe!


    La Lili va servir la cervesa al Blai i es va asseure al seu costat.


    —Gràcies, Lili, ets un encant.


    —Doncs aquest encant està a punt de casar-se, però no amb tu. No sé per què però prefereix el bàrman divertit, aquell a qui li agrada ballar, riure i sortir de casa.


    —Amb això no deus voler dir que jo soc un ermità avorrit?


    —Podries ser un digne protagonista de The Big Bang Theory —va respondre el Dani—. Un paio intel·ligent, culte, que només està interessat per la física, el coneixement...


    —I la cervesa! —vaig afegir.


    Tots vam riure excepte el Blai.


    —Pau, porta també unes olives, unes braves, unes patates xips i unes escopinyes —vaig demanar mort de gana—. Us ve de gust fer el vermutet?


    El Dani em va mirar i va dir:


    —Home, després de tot el que acabes de demanar... doncs sí. Farem el vermutet.


    La Lili va mirar el Pau, que li va fer un gest amb el cap donant-li via lliure per dir o fer alguna cosa. Ella es va remoure inquieta a la cadira. Va agafar la cervesa del Blai i en va fer un glop.


    —Ei! —es va queixar ell.


    —Us he de comentar una cosa. Fa setmanes que us ho volia explicar, però han anat passant els dies i... —va començar la Lili.


    —I? Ha passat res? La boda? —vaig preguntar, preocupat.


    —Tranquil, la boda segueix en peu —va intervenir el Pau.


    —Ah! Quin ensurt! Sou els únics de la colla prou sensats i madurs emocionalment per fer aquest pas. Sense comptar la Clara i l’Amadeu, és clar, que ja van per la segona criatura —vaig dir alleujat.


    —Quina mandra, oi, Quim? —va afegir la Lili dirigint-se a mi.


    —I tant! Dues criatures... Massa sacrifici per a mi.


    —Ho sabem —va intervenir el Pau—. Ja fa anys que ens coneixem. Potser massa anys?, massa intimitats?, massa confessions?


    Tots vam riure excepte la Lili, que estava en tensió.


    —Va, dispara! —la vaig animar.


    La Lili estava vermella com un tomàquet, li queien gotes de suor per les temples i li tremolaven lleument les mans.


    —Collons, Lili. No pot ser tan greu!


    —D’acord! Demà arribaran a Begur la Sílvia i la... Juls —va començar ella.


    —La Juls? —vaig repetir jo atònit.


    —Seran aquí uns dies... fins a la boda —va acabar el Pau.


    —Ostres! Que bé! Fa molts anys que els vam perdre la pista —va dir el Blai.


    —Això vosaltres! —va exclamar la Lili que, evidentment, havia seguit en contacte amb elles.


    —Deu anys, fa més de deu anys —vaig dir amb una veu més melancòlica del que hauria desitjat.


    —Sí, fa més de deu anys que la Juls no posa un peu a Begur. La Sílvia fa menys temps, ella ha vingut algun cop —va confirmar la Lili.


    —Em ve molt de gust veure-les i saber què ha estat de les seves vides —va dir el Dani molt animat—. Bé, sé que la Sílvia es va casar, però ja no n’he sabut res més.


    —I tu, Quim? —em va preguntar la Lili mirant-me als ulls.


    —Jo, què? —vaig dir per desviar l’atenció.


    —Tens ganes de veure la Juls?


    —La veritat és que m’és totalment indiferent —vaig fer prou baixet per amagar que la veu se m’estava a punt de trencar.

    Entre pits i gemecs


    


    


    


    Juls


    


    Ella eixarrancada damunt la taula amb els pits enlaire i la faldilla aixecada i arremangada fins a la cintura. Ell, davant seu, amb els pantalons abaixats fins als turmells i penetrant-la a un ritme accelerat. Vaig notar una punxada al cor, les pulsacions em van augmentar i un lleu mareig es va apoderar de mi. Els ulls del Leo estaven visiblement tancats però, en sentir el soroll de la porta, se li van obrir com dues taronges. Em va mirar i la cara se li va anar tornant de totes les tonalitats possibles fins a quedar de color blanc.


    —Ets un cabró! —li vaig etzibar.


    Ràpidament es va apujar els pantalons i va córrer cap a mi, deixant la seva parella de festival mig despullada, suada i amb la boca oberta.


    —Juls! —va cridar el Leo.


    Vaig girar cua i vaig sortir de l’oficina com una ànima que s’emporta el diable.


    —Espera!


    Vaig seguir fugint sense mirar enrere.


    —Juls, espera! —va tornar a cridar el Leo.


    No ho pensava fer, però vaig sentir una veueta que em deia que l’escoltés, i em vaig aturar en sec. Vaig vèncer el meu orgull; volia que el Leo intentés justificar-se, que s’humiliés fins al punt de ser ridícul, fins al punt de no retorn. El vaig mirar de fit a fit.


    —Em pensava que entre tu i jo no hi havia cap possibilitat de sorprendre’ns. Està clar que et guardaves un as sota la màniga! —li vaig deixar anar.


    —Juls, jo...


    —No em diguis allò de «no és el que penses»! —vaig exclamar al bell mig de la rambla de la Llibertat.


    —No, no soc cap imbècil ni tu tan ingènua. Però sí que et diré que no sé què m’ha passat. És la primera vegada que faig una cosa així. L’Ariadna fa temps que em va al darrere i... —va començar.


    —I és clar, hi has caigut. Pobret... —vaig seguir—. Ni se t’acudeixi donar-li la culpa a ella, Leo! No t’ho permetré! Qui té parella ets tu! Ella pot fer el que li doni la gana! Només faltaria!


    —No volia dir això...


    —Sí que ho volies dir. Sempre culpes els altres dels teus errors. Et conec prou bé.


    —Tens raó. Ha estat culpa meva, he estat dèbil, però no ha significat res. —El Leo intentava agafar-me la mà i trobar-me els ulls—. Juls, mira’m!


    Però jo no era capaç de mirar-lo. Estava feta pols; decebuda, dolguda, trista i emprenyada. Havia d’agafar forces per no plorar i poder arrencar el ganivet que m’acabava de clavar al cor.


    —No t’ho perdonaré mai això, Leo! Mai! Ets fastigós! Jo confiava en tu, t’estimava. I em pensava que tu també m’estimaves... Que equivocada que estava! Quina decepció!


    —No cridis, Juls. Ens està mirant tothom.


    —Me la bufa! Sempre pensant en el que diran!


    —A tu sempre t’ha importat el que pensava l’altra gent.


    —Acabo d’enxampar el meu xicot follant amb una altra dona i vols que em comporti com una senyoreta de cara a la galeria? Creus que m’importa ni una mica?


    —No ha significat res, Juls —insistia ell—. T’ho prometo.


    —Haver-ho pensat abans!


    —Tinc problemes a l’oficina, estic nerviós, la meva feina perilla i l’estrès ha pogut amb mi —va gosar dir el Leo.


    —Estàs parlant seriosament? —vaig preguntar, aquest cop sí, mirant-lo als ulls.


    No em podia creure que el Leo acabés de pronunciar aquelles paraules. Es va quedar mut, suposo que es va adonar que l’havia cagat i que ja no sabia què més dir per justificar-se.


    —M’estàs dient que quan jo tingui una mala temporada, estigui angoixada, els meus articles perdin força o tingui problemes amb la meva editora, foti un clau amb un paio que estigui bo i així podré gestionar millor l’estrès?


    Cada vegada m’estava fent més fàstic aquella situació i, sobretot, ell. M’acabava de caure la vena que portava als ulls. Ves a saber quantes vegades m’havia estat infidel! No ho sabria mai del cert. Evidentment, ell no ho confessaria.


    —Ves a la merda, Leo!


    —Juls, sisplau, perdona’m! —va exclamar al mateix moment que començava a plorar.


    —No puc, Leo. No podria tornar a confiar en tu. I eixuga’t aquestes llàgrimes de cocodril! No se les creu ningú, almenys jo no. Ara ja sé de quin peu calces; primer culpes l’Ariad­na, després l’estrès i ara estàs intentant fer-me sentir culpable a mi.


    —Hòstia, Juls, afluixa una mica... —em va demanar el Leo un pèl molest.


    —Que afluixi una mica? Però tu de què vas? Ets conscient del que acaba de passar? Perquè estic començant a dubtar-ho.


    —He comès un error!


    —D’això en dius un error? Sort que us he enxampat; si no, seguiria igual de cega i d’enganyada. Això sí, tu estaries menys estressat.


    —Juls, perdona’m —va dir el Leo abaixant el cap—. T’estimo. Només és sexe.


    —Només és sexe? Que cínic que ets, Leo! Com més parles, més la cagues!


    —T’estimo, t’estimo, t’estimo, i ho repetiré tantes vegades com calgui! —insistia el Leo.


    —Permet-me que ho dubti. Quan estimes algú no actues així. Et recordo que la nostra no era una relació oberta, que jo sabés, és clar. No puc perdonar-te. Ara no. Necessito temps, Leo. Ara mateix t’odio amb tota la meva ànima. I no sé si hi haurà cap possibilitat de tornar enrere. Si entre nosaltres no hi ha confiança, no hi ha res.


    —Juls...


    —Necessito temps i espai. És l’únic que et puc oferir ara mateix.


    —No et vull perdre...


    —Meeec! Massa tard, Leo.


    —No hi ha res que pugui fer?


    —Crec que ja has fet prou.


    —Collons, Juls! Que soc jo! El Leo, el teu Leo!


    —No em facis riure! —vaig deixar anar irònicament—. El meu Leo s’ha perdut en aquell despatx, entre pits i gemecs.


    —No siguis tan dura amb mi... Jo t’estimo —em va demanar amb cara de no haver trencat mai cap plat.


    —Ignoraré aquest últim comentari; em sembla d’un egois­me extrem! Tu m’enganyes a mi, i jo soc la dura? Quins pebrots!


    —Tens raó! És que ja no sé què dir...


    —No diguis res. Adeu, Leo. Els nostres camins se separen aquí.


    I vaig reprendre la marxa. Però la marxa cap a on? No sabia què fer ni on anar. Em sentia tan perduda i humiliada...


    Malgrat intentar que tots els aspectes que formaven part de mi fossin perfectes, havia perdut. Jo cuidava el meu físic, la roba, la feina, el pis... Volia que tot fos impecable, però m’acabaven de tirar una gerra d’aigua freda per sobre. Un altre cop em sentia menyspreada, menystinguda... Una de les persones més importants de la meva vida m’havia traït, m’havia fallat. I ara, què? Què se suposava que havia de fer?


    Feia molts anys que no sentia cap impuls, i en mil·lèsimes de segon en vaig tenir un. Un impuls nítid, diàfan. Vaig caminar directa cap a casa, en un tres i no res vaig fer la maleta, que tenia mig organitzada, i vaig pujar al cotxe. Per primera vegada des de feia segles seguia el dictat del meu cor i no el del meu cap. M’havia acostumat a silenciar qualsevol indici de pressentiment, instint o desig irracional. El meu cervell ho revisava tot i destriava qualsevol informació potencialment perillosa en el terreny emocional. Allò anava a la paperera de reciclatge.


    Vaig conduir durant trenta minuts. Durant aquella mitja hora vaig recórrer un camí que gairebé tenia oblidat, i em van envair un munt d’emocions i sensacions conegudes però que estaven aparcades, inactives, en un racó del meu sistema límbic. A mesura que m’anava acostant a la meva destinació, es van començar a activar i vaig tornar a fraternitzar amb símptomes físics que tenia abandonats: calfreds, papallones a l’estómac, palpitacions...


    Vaig baixar del cotxe, i només posar un peu descalç en aquella sorra, milions de records i imatges se’m van desprendre de la memòria i em van atacar els ulls. Havia estat massa temps prescindint d’aquell paisatge i d’aquell aire que em renovava per dins i per fora.


    Feia més de deu anys havia fugit d’allà i ara hi tornava fugint d’un altre lloc. Estava clar que no havia après res! Quin desastre, Juls!


    Aquest cop era més madura, tenia més clar el que volia, i sobretot allò que no volia a la meva vida. Però tot i així m’havien tornat a ferir. I coïa, coïa molt.


    Vaig estendre la tovallola i m’hi vaig deixar caure. Si aquella platja parlés... Al contrari del que temia, allà em sentia segura, em sentia a casa. Era com si hagués marxat lluny durant molts anys i ara, inevitablement, hagués tornat al lloc al qual pertanyia. Com un bumerang.


    Potser aquella setmana seria més important del que jo pensava. Potser implicaria més canvis dels que jo esperava. Potser ja estava preparada per mirar als ulls l’antiga Juls.


    


    JULS


    Soc aquí. Soc a Begur

